text: Sommerhuse står under vand - kommunen parat til løsning
  26 december 2015 kl. 15.33
  Sommerhuse under vand på Sydals. Beboere frustreret over, at det sker så tit. Kommunen parat til at løse problemet én gang for alle.
  Nogle sommerhuse på Sydals står under vand 2. juledag, og det er ikke første gang, det sker.
  Håbløst, siger en beboer. Lille gruppe beboere modarbejder løsning, siger kommunen.
  Kim Christiansen fra Sønderborg opholder sig for tiden i sin brors sommerhus, som er et af de oversvømmede.
  - Det er jo håbløst, hvis ingen gør noget. Det er sørgeligt, at hele området skal være oversvømmet flere gange om året, og at kommunen ikke forsøger at finde en fornuftig løsning for alle, siger han til TV SYD.
  Den melding falder ikke i god jord hos formanden for teknik og miljøudvalget i Sønderborg Kommune, Frode Sørensen (S).
  - De eneste, der ikke sinker en løsning på problemet, er Sønderborg Kommune. Vi har en plan klar og kan gå i gang, så snart alle derude i området er enige. Det er en lille hård klike derude, der modarbejder dette her, siger Frode Sørensen til TV SYD.
  